b'\n_START_ARTICLE_\nStudio Ghibli\n_START_SECTION_\nZgodovina\n_START_PARAGRAPH_\nPrvi Ghiblijev celove\xc4\x8derni film, Nausica\xc3\xa4 iz De\xc5\xbeele vetra (\xe9\xa2\xa8\xe3\x81\xae\xe8\xb0\xb7\xe3\x81\xae\xe3\x83\x8a\xe3\x82\xa6\xe3\x82\xb7\xe3\x82\xab, Kaze no tani no Naushika) je bil izdan \xc5\xbee leto pred tem. Financiral ga je Jasujo\xc5\xa1i Tokuma, predsednik zalo\xc5\xbeni\xc5\xa1ke hi\xc5\xa1e Tokuma \xc5\xa0oten. Tokuma je ustanoviteljema prepustil popolno umetni\xc5\xa1ko svobodo, kar se mu je obrestovalo \xc5\xbee takoj na za\xc4\x8detku. Nausica\xc3\xa4 je bil na Japonskem velik hit, ki si ga je v kinih ogledalo ve\xc4\x8d kot milijon gledalcev, dobro pa je bil sprejet tudi pri kritikih. Na podlagi tega uspeha je bil Studio Ghibli tudi formalno ustanovljen kot podru\xc5\xbenica zalo\xc5\xbebe, z izvr\xc5\xa1nim direktorjem To\xc5\xa1iem Suzukijem na \xc4\x8delu.\n_START_SECTION_\nIzvor imena\n_START_PARAGRAPH_\nIme \xc2\xbbGhibli\xc2\xab, ki ga je izbral Mijazaki, ponazarja njegovo frustracijo nad takratno animejsko produkcijo, zaradi katere sta ustanovitelja \xc5\xa1la na svoje, hkrati pa tudi njegovo navdu\xc5\xa1enje nad starinskimi letali in Sredozemljem. Ime izhaja iz kodnega naziva za italijansko izvidni\xc5\xa1ko letalo Caproni CA-309 iz druge svetovne vojne, ta pa iz libijske besede za vro\xc4\x8d jugo. To po Mijazakijevih besedah simbolizira vlogo studia kot \xc2\xbbvro\xc4\x8d veter, ki bo zapihal v svetu japonske animacije\xc2\xab.\n_START_SECTION_\nVzpon\n_START_PARAGRAPH_\nUstvarjalna politika je bila sprva tak\xc5\xa1na, da je studio v trenutni projekt vlo\xc5\xbeil vsa svoja sredstva in energijo in \xc4\x8de bi bil izdelek polomija, bi to pomenilo njegov konec. Tako so nastali prvi \xc5\xa1tirje celove\xc4\x8derni animeji in vsak od njih je pove\xc4\x8dal ugled ter prepoznavnost studia. Leta 1989 pa je iz\xc5\xa1el njihov dotlej najuspe\xc5\xa1nej\xc5\xa1i celove\xc4\x8derec, Kikina dostavna slu\xc5\xbeba (\xe9\xad\x94\xe5\xa5\xb3\xe3\x81\xae\xe5\xae\x85\xe6\x80\xa5\xe4\xbe\xbf, Majo no Takky\xc5\xabbin), ki je bil uspe\xc5\xa1nica leta na Japonskem in studiu prinesel ve\xc4\x8d prihodkov kot vsi dotedanji filmi skupaj. Improvizirani pogoji, v katerih je deloval studio, niso bili ve\xc4\x8d zadostni. Mijazaki je prepri\xc4\x8dal vodstvo mati\xc4\x8dnega podjetja da mu odobri dodatna sredstva in studio je zaposlil dodatne animatorje, vzpostavil \xc5\xa1olo animacije ter zgradil nove prostore, ki so zamenjali najete pisarne._NEWLINE_Studio Ghibli \xc5\xa1e vedno ustvarja skoraj izklju\xc4\x8dno celove\xc4\x8derne animeje, kar predstavlja bistveno ve\xc4\x8dje poslovno tveganje kot pri konkuren\xc4\x8dnih studiih. Kljub temu so njihovi filmi po pravilu izredno dobro sprejeti na Japonskem, studio pa ima veliko zaslug tudi za popularizacijo animejev med naj\xc5\xa1ir\xc5\xa1im ob\xc4\x8dinstvom na Zahodu. Prva mednarodno distribuirana uspe\xc5\xa1nica studija je bil anime Princesa Mononoke (\xe3\x82\x82\xe3\x81\xae\xe3\x81\xae\xe3\x81\x91\xe5\xa7\xab, Mononoke-hime) iz leta 1997, visokoprora\xc4\x8dunska fantazijska saga o \xc4\x8dlovekovem odnosu do okolja, postavljena v srednjeve\xc5\xa1ko Japonsko. Princesa Mononoke je podrl rekord zaslu\xc5\xbeka v japonskih kinematografih, saj je v sedmih mesecih prinesel 150 milijonov dolarjev prihodkov. Kot prvi klasi\xc4\x8dni anime je bil predvajan v Sloveniji (leta 2000 v okviru festivala Liffe), a v rednem kino programu dve leti kasneje ni bil uspe\xc5\xa1en. Tudi v ZDA je bil dele\xc5\xbeen me\xc5\xa1anega odziva javnosti, predvsem zaradi kompleksnosti in tema\xc4\x8dnih motivov, kakr\xc5\xa1nih zahodnih risank vajeno ob\xc4\x8dinstvo ni pri\xc4\x8dakovalo._NEWLINE_Leta 2001 je iz\xc5\xa1el Ghiblijev do sedaj najuspe\xc5\xa1nej\xc5\xa1i anime, \xc4\x8cude\xc5\xbeno potovanje (\xe5\x8d\x83\xe3\x81\xa8\xe5\x8d\x83\xe5\xb0\x8b\xe3\x81\xae\xe7\xa5\x9e\xe9\x9a\xa0\xe3\x81\x97, Sen to Chihiro no Kamikakushi). \xc5\xa0e pred premiero v ZDA je prinesel 200 milijonov dolarjev prihodkov in je do danes finan\xc4\x8dno najuspe\xc5\xa1nej\xc5\xa1i film vseh \xc4\x8dasov na japonskem (Princesa Mononoke je na tretjem mestu, drugi pa je ameri\xc5\xa1ki film Titanik). Anime je bil nepri\xc4\x8dakovano nominiran za oskarja za najbolj\xc5\xa1i animirani film in ga na podelitvi leta 2002 tudi prejel, kljub temu, da ga distributer (The Walt Disney Company) ni posebej promoviral. Bil je tudi prvi animirani film v zgodovini, ki je na Berlinalu prejel glavno nagrado - zlatega medveda.\n_START_SECTION_\nStudio Ghibli danes\n_START_PARAGRAPH_\nDru\xc5\xbeba za gospodarske analize NiikeiPB Consulting je v svoji raziskavi Brand Japan 2008 ugotovila, da je blagovna znamka Studio Ghibli druga po prepoznavnosti in priljubljenosti na Japonskem v kategoriji podjetij, ki poslujejo neposredno s potro\xc5\xa1niki. Trenutni predsednik studia je od 1. februarja 2008 Kod\xc5\xbei Ho\xc5\xa1ino, nekdanji predsednik japonske podru\xc5\xbenice The Walt Disney Company, ki je polo\xc5\xbeaj prevzel od To\xc5\xa1ia Suzukija._NEWLINE_Studiev zadnji anime je Miyazakijev Ponjo na skali ob morju (\xe5\xb4\x96\xe3\x81\xae\xe4\xb8\x8a\xe3\x81\xae\xe3\x83\x9d\xe3\x83\x8b\xe3\x83\xa7, Gake no Ue no Ponyo), ki je na Japonskem iz\xc5\xa1el 19. julija 2008. Gre za priredbo Andersenove pravljice Mala morska deklica. Ghiblijevi (posebej Mijazakijevi) animeji so vedno vsebovali zahodnja\xc5\xa1ke motive, Ponjo pa je tretji v seriji najnovej\xc5\xa1ih animejev, ki so nastali neposredno po literarni predlogi zahodnih avtorjev - \xc4\x8carovnik Howl in gibljivi grad (\xe3\x83\x8f\xe3\x82\xa6\xe3\x83\xab\xe3\x81\xae\xe5\x8b\x95\xe3\x81\x8f\xe5\x9f\x8e, Hauru no Ugoku Shiro, 2004) je bil posnet po istoimenskem romanu britanske pisateljice Diane Wynne Jones, Zgodbe iz Zemljemorja (\xe3\x82\xb2\xe3\x83\x89\xe6\x88\xa6\xe8\xa8\x98, Gedo Senki, 2006), ki ga je re\xc5\xbeiral Hajaov sin Gor\xc5\x8d, pa po istoimenski seriji romanov ameri\xc5\xa1ke pisateljice Ursule K. Le Guin. Glasbo za ve\xc4\x8dino studievih animejev (vse Hajaove) ustvarja skladatelj Joe Hisai\xc5\xa1i._NEWLINE_Vse naslove v tujini distribuira The Walt Disney Company oz. njegova podru\xc5\xbenica Miramax Films. Studio Ghibli je znan po tem, da ne dovoli nikakr\xc5\xa1nega prirejanja svojih filmov za tuje trge. Tak\xc5\xa1na stroga politika je posledica ravnanja z animejem Nausica\xc3\xa4 iz De\xc5\xbeele vetra; pri The Walt Disney Company, ki so odkupili pravice za distribucijo vseh (tudi starej\xc5\xa1ih) naslovov, so anime drasti\xc4\x8dno spremenili za ameri\xc5\xa1ki trg (izdan je bil pod naslovom Warriors of the Wind - Bojevniki vetra). Izrezanih je bilo ve\xc4\x8d prizorov, pri ustvarjanju dialogov v angle\xc5\xa1\xc4\x8dini pa so bistveno spremenili celotno zgodbo. Ko je odgovorni pri Miramaxu predlagal, da bi prilagodili tudi Princeso Mononoke, je od producenta prejel avtenti\xc4\x8dno katano s preprostim sporo\xc4\x8dilom: \xc2\xbbNo cuts\xc2\xab\xc2\xa0(\xc2\xbbNobenega rezanja\xc2\xab).'